b'\n_START_ARTICLE_\nSiva mrena\n_START_SECTION_\nVzrok\n_START_PARAGRAPH_\nVzrok za moten vid pri sivi mreni so motnjave, ki se pojavijo v o\xc4\x8desni le\xc4\x8di, ki se v o\xc4\x8desu nahaja neposredno za \xc5\xa1arenico. Prihaja do sprememb v beljakovinskih vlaknih le\xc4\x8de, ki se starajo in sklerozirajo. Le\xc4\x8da zato porumeni in izgubi pro\xc5\xbenost. Glavna funkcija te le\xc4\x8de je lom svetlobnih \xc5\xbearkov, ki prehajajo v oko, in njihovo projiciranje na to\xc4\x8dno dolo\xc4\x8den predel o\xc4\x8desnega ozadja, imenovan rumena pega. V primeru motne le\xc4\x8de svetloba slab\xc5\xa1e prehaja preko le-te in se na njej tudi nepravilno lomi, posledica tega pa je nejasen vid.\n_START_SECTION_\nSimptomi\n_START_PARAGRAPH_\nSiva mrena se obi\xc4\x8dajno razvija polagoma preko ve\xc4\x8d let. Zgodnji simptomi so izguba kontrasta, ble\xc5\xa1\xc4\x8danje, potreba po \xc4\x8dedalje ve\xc4\x8dji osvetlitvi za dober vid ter te\xc5\xbeave pri razlo\xc4\x8devanju temnomodre in \xc4\x8drne barve. Kasneje se pojavi zamegljen vid. Poslab\xc5\xa1anje vida je odvisno od lege, obse\xc5\xbenosti in gostote zamotnitve le\xc4\x8de. Lahko se izbolj\xc5\xa1a daljnovidnost pri bolnikih, ki so prej potrebovali o\xc4\x8dala za branje, ter se pojavi kratkovidnost. Siva mrena je te\xc5\xbeko opazna, saj \xc5\xa1ele zamotnitev sprednjega dela le\xc4\x8de poka\xc5\xbee belkasto sled. Po navadi se pojavi na obeh o\xc4\x8desih, ve\xc4\x8dinoma pa je eno oko bolj prizadeto od drugega. Siva mrena ne boli, lahko pa povzro\xc4\x8di oteklost o\xc4\x8desne le\xc4\x8de in zvi\xc5\xa1an tlak v o\xc4\x8deh (glavkom), kar postane bole\xc4\x8de.\n_START_SECTION_\nZdravljenje\n_START_PARAGRAPH_\nSpremembe na le\xc4\x8di so nepopravljive, tako da je vid mogo\xc4\x8de povrniti le z operativno odstranitvijo zamotnjenih le\xc4\x8d in njihovo nadomestitvijo z umetnimi. Ker umetna le\xc4\x8da nima sposobnosti akomodacije (prilagoditve), mora bolnik dodatno uporabljati tudi o\xc4\x8dala za branje. Pri zgodnej\xc5\xa1i obliki sive mrene lahko pomaga tudi dolgotrajna dilatacija (raz\xc5\xa1iritev) zenice z uporabo fenilefrina vsake 4 do 8 ur._NEWLINE_Operacija sive mrene je priporo\xc4\x8dena takrat, ko je bolnik omejen pri svojih vsakodnevnih opravilih, v primerih, ko je prisotna o\xc4\x8desna bolezen, povzro\xc4\x8dena z o\xc4\x8desno le\xc4\x8do (npr. fakoliti\xc4\x8dni glavkom), in pa takrat, ko si je potrebno ustvariti pregledno o\xc4\x8desno ozadje (npr. sladkorni bolniki). Za sodobno tehniko operacije sive mrene je zna\xc4\x8dilen minimalno invaziven pristop. Operacija sive mrene je v razvitem svetu eden najpogosteje izvajanih operativnih posegov v oftalmologiji in medicini nasploh.'